Openbare sittings kom oor SA se kernplanne | News24
Openbare sittings kom oor SA se kernplanne
Janet Heard en Charl du Plessis
OPENBARE sittings gaan "binnekort" in die parlement gehou word oor die Staat se omstrede kernkragplanne.
Fikile Majola, voorsitter van die Parlementêre Portefeuljekomitee oor Energie, het bevestig dat "daar tans 'n proses van konsultasie is om vas te stel presies wanneer en hoe openbare sittings moet plaasvind".
"Maar ek kan met sekerheid sê dit sal binnekort wees."
Dít volg op die ANC se beroep op die Regering om hom tot 'n deursigtige koste-ontleding van sy kernkragplanne te verbind.
Die beroep is gedoen in sy beleidsbesprekingsdokumente wat vandeesweek bekend gemaak is in aanloop tot die party se nasionale algemene raadsvergadering in Oktober.
"Die Regering moet hom verbind tot 'n volle, deursigtige en deeglike koste-ontleding van kernkrag as deel van die verkrygingsproses," lui die dokumente.
Die ANC waarsku dat kernkrag "slegs verkry kan word in ooreenstemming met die wettige voorskrifte en ná 'n deeglike assessering van bekostigbaarheid".
Majola het die ANC se posisie verwelkom.
"Ons het al aangedui, as 'n komitee, dat ons 'n deeglike, deursigtige tenderproses nodig het as gevolg van die grootte van die proses."
Die Departement van Energie het onlangs onder skoot gekom weens die 'geheimsinnige aard' van die kernkrag-verkrygingsproses ondanks spertye wat gestel is – insluitend vir die kies van 'n strategiese vennoot teen die einde van die boekjaar.
Na berig word, sal Tina Joemat-Pettersson, minister van energie, ook geroep word om aan die komitee te verduidelik wat die aard van die kernreaktor-samewerkingsooreenkoms met Rusland is. Dié ooreenkoms sluit die voorsiening van tot soveel as agt kernkragaanlegte in.
) Intussen dui die ANC se beleidsdokumente ook daarop dat die nasionale kragtekorte 'n sleutelbeperker van die land se groeiplanne en werkskeppingspogings is. Dit waarsku ook dat 'n "ineenstorting van die kragverspreidingsinfrastruktuur" onvermydelik kan wees as die nasionale tesourie nie betrokke raak nie.